27. maj 2021

**Baggrundsnotat**

**Fiskeriaftaler med EU og andre lande**

**Fiskerikommissionens Sekretariat**

**1. Fiskeriaftale med EU**

Fiskeriaftalen med EU har eksisteret siden 1985, hvor Grønland meldte sig ud af det daværende EF. I 2006 blev der indgået en ny aftale, Qajaq-aftalen. Den nye aftale blev opdelt i to aftaler; en kommercielt baseret fiskeriaftale samt Grønlandsbeslutningen (en såkaldt partnerskabsaftale).

Fokusområdet i fiskeriaftalen er direkte salg af fiskerirettigheder til EU, hvorimod der i partnerskabsaftalen ydes uddannelsesstøtte med det mål at udvikle uddannelsesniveauet i Grønland.

Fiskeriaftalen sikrer kvotegrundlag for EU’s fiskeflåde, samtidig med at EU også bytter kvoter, de får i Grønland, med fiskerirettigheder i andre lande.

Fiskeriaftalen har en stor økonomisk og politisk værdi for EU; særligt for at skaffe kvotegrundlag for deres fiskeflåde, idet EU´s fiskeressourcer er yderst begrænsede. EU bytter også kvoter, de får i Grønland, med fiskerirettigheder i andre lande. Derfor afhænger mange af deres fiskeriaftaler med andre lande af fiskeriaftalen med Grønland. UK har historisk rådet over de største fiskeressourcer inden for EU. Så nu efter, at Brexit er gennemført, vil fiskeriaftalen med Grønland få endnu større værdi for EU.

**1.1 Fiskeriaftalen – udvikling i kvotemængder i fiskeriaftalen**

Grønland og EU indgik i januar 2021 en ny fiskeriaftale, og denne aftale består af en fiskeriaftale og en underliggende fiskeriprotokol. Fiskeriaftalen har en varighed på 6 år, og fiskeriprotokollen har en længde på 4 år og med mulighed for yderligere forlængelse i 2 år. I den nye fiskeriprotokol gældende for perioden 2021-2024 fremgår det, hvilke indikative (vejledende) mængder Grønland kan tilbyde EU og den deraf finansielle kompensation/betaling. Den tidligere fiskeriprotokol var gældende i fem år for perioden 2016-2020.

Tabel 1: Indikative mængder i fiskeriprotokollen i perioden 2016-2020 og for 2021-2024.

|  |  |  |
| --- | --- | --- |
|   |   |   |
| Art, tons | 2016-2020 | 2021-2024 |
| Torsk - Øst | 1.800 | 1.950 |
| Pelagisk rødfisk - Øst  | 2.200 | 0 |
| Demersal rødfisk - Øst | 2.000 | 1.840 |
| Hellefisk - Vest | 2.500 | 2.250 |
| Hellefisk - Øst | 5.200 | 4.950 |
| Rejer - Vest | 2.600 | 2.600 |
| Rejer - Øst | 5.100 | 4.850 |
| Lodde – Øst/Island/Norge | 20.000 | 13.000 |
| Skolæst - Vest | 100 | 100 |
| Skolæst - Øst | 100 | 100 |
| Bifangst  | 1.126 | 600 |

Kilde: APN.

Tildelingen af kvote for pelagisk rødfisk til EU sker i overensstemmelse med forvaltningsaftaler og beslutninger vedrørende fastsættelse af kvote til Grønland i Irmingerhavet, der træffes på NEAFC-niveau. Når der udstedes kvote til Grønland på lodde, skal EU tilbydes 13.000 tons, efter at der er afsat en minimumskvote til Grønland på 25.000 tons i henhold til den oprindelige, mellemliggende og endelige TAC, dvs. fiskerimuligheder. Hvis der er yderligere kvote til Grønland til rådighed, skal EU tilbydes op til højst 7,7 pct. af den gældende TAC for lodde i fangstperioden. I forbindelse med de indikative kvoter, jf. tabel 1, er det aftalt at tilbyde EU makrelkvote i Østgrønland. Grønlands eventuelle overførsel af en makrelkvote afhænger dog af, at Grønland sammen med EU har underskrevet kyststaternes aftale om fælles forvaltning af makrel. Dette er dog ikke tilfældet på nuværende tidspunkt.

De indikative kvoter kan kun tilbydes EU, hvis den videnskabelige rådgivning tillader det. Derfor mødes EU og Grønland i slutningen af hvert år i et forum, der kaldes joint committee, for at aftale de kvotemængder, EU kan tilbydes for det følgende kvoteår.

Tabel 2: Udviklingen i de faktiske aftalte kvoter til EU i perioden 2016-2021.

|  |  |  |  |  |  |  |
| --- | --- | --- | --- | --- | --- | --- |
|   |   |   |   |   |   |   |
| Art, tons | 2016 | 2017 | 2018 | 2019 | 2020 | 2021 |
| Torsk  | 2.100 | 2.200 | 2.100 | 2.000 | 1.950 | 1.950 |
| Pelagisk rødfisk - Øst | 1.900 | 1.764 | 1.496 | 1.335 | 1.224 | 0 |
| Demersal rødfisk – Øst | 1.700 | 1.600 | 1.650 | 2.000 | 2.000 | 1.840 |
| Hellefisk - Vest | 2.500 | 2.500 | 2.500 | 2.500 | 2.500 | 2.250 |
| Hellefisk - Øst | 5.200 | 5.200 | 5.200 | 5.200 | 5.200 | 4.950 |
| Rejer - Vest | 2.600 | 2.600 | 2.600 | 2.800 | 2.800 | 2.600 |
| Rejer - Øst | 4.675 | 4.150 | 3.750 | 3.750 | 4.400 | 4.950 |
| Lodde –Øst/Island/Norge  | 4.389 | 20.000 | 16.016 | 0 | 0 | 13.000 |
| Skolæst - Vest | 100 | 100 | 100 | 100 | 100 | 100 |
| Skolæst - Øst | 100 | 100 | 100 | 110 | 100 | 100 |
| Bifangst  | 1.126 | 900 | 750 | 1.050 | 800 | 600 |

Kilde: APN.

Tabel 3 viser fangstmængder i perioden 2016-2020 af de enkelte arter, EU tildeles kvoter for, samt i hvor høj grad kvoterne udnyttes. Det fremgår af tabel 3 at kvoterne for torsk, rødfisk, hellefisk og rejer i Vest udnyttes fuldt ud. Det bemærkes at det er usikkerhed knyttet til opgørelsen af fangstmængderne for pelagisk rødfisk og hellefisken i Vest og Øst samt lodden. Årsagen til dette er at en del af rødfiskekvoten, hellefiskekvoterne og hele loddekvoten som EU tildeles videreallokeres til Norge og Færøerne hvor de kvoter blandes med kvoter Norge og Færøerne får fra Grønland igennem bilaterale aftaler. Fordi de kvoter er slået sammen kan det ikke opgøres hvor meget særskilt der er fiskes på EU kvoterne som videreallokeres til Norge og Færøerne.

Historisk har der været meget lav udnyttelse på rejekvoten i Østgrønland. Som det fremgår af tabel 3 blev der kun udnyttet 1 pct. og 4 pct. af EU kvoten for rejer i Øst i hhv. 2016 og 2017. Det har dog været stigende udnyttelse på rejekvoten i Øst. I 2019 var der udnyttet 34 pct. af rejekvoten og i 2020 har rejefiskeriet gået rigtig god hvor hele 72 pct. af rejekvoten til EU i Øst blev udnyttet.

Når der ikke er opgjort nogen fangster af skolæst skyldes det at der ikke er udstedt licenser for den art. EU køber blot skolæstkvote til at dække bifangster i andre fiskerier. Fangsterne af skolæst bliver derfor registreret på bifangstkvoten. Det er yderligere bifangstmængder end fremgår af tabel 3 som er bifangster fra norske og færøske fartøjer i forbindelse med deres fiskeri på EU kvoter. Det er dog ikke muligt at adskille de norske og færøske fartøjers bifangst på EU kvote og den bifangst som de fanger i forbindelse med kvoter Norge og Færøerne tildeles igennem bilaterale aftaler med Grønland.

Tabel 3: Udnyttelsen af EU kvoter i fiskeriprotokollen 2016-2020.

|  |  |  |
| --- | --- | --- |
|   | Fangstmængder, tons | Kvoteudnyttelse, % |
| Art | 2016 | 2017 | 2018 | 2019 | 2020 | 2016 | 2017 | 2018 | 2019 | 2020 |
| Torsk - Øst | 2.088 | 2.168 | 2.174 | 2.020 | 1.833 | 99% | 99% | 104% | 101% | 94% |
| Pelagisk rødfisk - Øst  | 1.900 | 1.764 | 1.496 | 1.335 | 1.224 | 100% | 100% | 100% | 100% | 100% |
| Demersal rødfisk - Øst | 1.741 | 1.623 | 1.682 | 2.023 | 2.048 | 102% | 101% | 102% | 101% | 102% |
| Hellefisk - Vest | 2.500 | 2.500 | 2.500 | 2.500 | 2.500 | 100% | 100% | 100% | 100% | 100% |
| Hellefisk - Øst | 5.200 | 5.200 | 5.200 | 5.200 | 5.200 | 100% | 100% | 100% | 100% | 100% |
| Rejer - Vest | 2.711 | 2.576 | 2.609 | 2.802 | 2.774 | 104% | 99% | 100% | 100% | 99% |
| Rejer - Øst | 49 | 178 | 547 | 1.276 | 3.172 | 1% | 4% | 15% | 34% | 72% |
| Lodde – Øst/Island/Norge | 4.389 | 20.000 | 16.016 | 0 | 0 | 100% | 100% | 100% |   |   |
| Skolæst - Vest |   |   |   |   |   |   |   |   |   |   |
| Skolæst - Øst |   |   |   |   |   |   |   |   |   |   |
| Bifangst  | 190 | 239 | 191 | 239 | 217 | 14% | 22% | 20% | 19% | 22% |

Kilde: APN.

**1.2 Grønlandsbeslutningen**

Ud over Fiskeriaftalen med EU har Grønland et meget vigtigt forhold til EU af stor finansiel betydning gennem den såkaldte Grønlandsbeslutning - i Grønland kendt som ”Partnerskabsaftalen”, hvor Grønland ydes støttemidler indtil 2020 udelukkende til uddannelsesområdet. Rent juridisk er der dog kun én partnerskabsaftale mellem Grønland og EU, og det er fiskeripartnerskabsaftalen. Grønlandsbeslutningen er derimod en rådsbeslutning. Grønlandsbeslutningen er udløbet ved udgangen af 2020, og den bliver højst sandsynligt erstattet af den sammenskrevne OLT-ordning og Grønlandsbeslutning - på engelsk kommer denne ordnings titel sandsynligvis til at være: Decision on Overseas Association, including Greenland” - DOAG.

DOAG`en bliver en rådsbeslutning, ligesom Grønlandsbeslutningen og OLT-ordningen er det. Det er en beslutning, hvor EU’s ministerråd som en del af EU’s finanslovsforhandlinger (MFF) afsætter rammerne for støtten til Oversøiske Lande og Territorier, OLT, og Grønland, herunder hvor stor støtten skal være. Herefter beslutter Grønland og Europa-Kommissionen sammen, hvilke områder inden for DOAG`ens rammer, støttemidlerne skal gå til. Indtægterne til Grønland fra DOAG-en forventes i EU’s kommende budgetperiode for 2021-2027 at udgøre i alt op mod 225 mio. Euro, svarende til et årligt beløb på ca. 243 mio.kr.

**1.3 Indtægter fra EU aftaler**

Den finansielle godtgørelse fra EU for fiskeriaftalen er opdelt i direkte betaling for fiskerirettighederne, licensbetaling fra EU rederierne og betaling for sektorstøtteprogrammet fra EU-kommissionen.

Den finansielle værdi af kvoterne i protokollen 2021-2024 er aftalt fastsat til 17,5 pct. af den kommercielle værdi. Den kommercielle værdi er beregnet på grundlag af reference priser i protokollen, som er et udtryk for et prisniveau, som i høj grad reflekterer faktiske forhold.

Denne andel er fastsat ved forhandling og var også gældende i den forrige protokol. Den finansielle værdi af kvoterne er et udtryk for, hvad EU faktisk skal betale Grønland i adgangsbetaling. Med en kommerciel værdi på 577,8 mio.kr om året for de indikative kvoter i aftalen og en finansiel værdi på 17,5 pct. skal EU yde en direkte betaling på 101,1 mio.kr om året for adgang til de fiskerimuligheder, der er i aftalen.

Den faktiske adgangsbetaling det enkelte år afhænger således af, hvilke kvoter Grønland tilbyder EU, og som EU tager imod.

Det andet element i betalingen fra EU til Grønland i fiskeriprotokollen er licensbetaling fra de EU-rederier, som fisker i Grønland. Licensbetaling fra EU-rederierne beregnes på baggrund af de forskellige satser for de enkelte arter, som er fastsat i protokollen. Der betales ikke for bifangster. Der er en betydelige stigning i licensbetalinger i aftaleperioden, hvilket vil betyde, at licensbetalingen på ca. 17,7 mio.kr om året i 2021 vil stige til ca. 25,7 mio.kr om året i 2023 og 2024.

Licensbetalingen er ikke omfattet af den del af EU-kvoten, som af EU bliver videreallokeret til andre lande gennem bilaterale aftaler. Den årlige licensbetaling fra EU-rederierne i aftalen er derfor et udtryk for den kvote, som EU flåden selv tildeles i grønlandsk farvand. En del af kvoterne, som EU tildeles i Grønland, bytter EU med kvoter i andre lande. Det ydes ikke licensbetalinger for de grønlandske kvoter EU bytter med andre lande hvor ikke EU fartøjer fisker på kvoten. Det betyder reelt at EU sparer på licensbetalingen ved at videreallokere kvoter til andre lande.

Det tredje element i betaling fra EU til Grønland i fiskeriprotokollen er sektorstøtteprogrammet. Sektorstøtteprogrammet er en finansiel sektorstøtte til tiltag, som bidrager til udviklingen af den biologiske rådgivning, fiskerikontrol, fiskeriforvaltning samt særlige ordninger, der kan understøtte dele af det kystnære fiskeri. Den årlige betaling for budgetstøtten er fastsat i protokollen til i alt 21,8 mio.kr., og udbetalingen sker på baggrund af en årlig rapportering om resultater i forhold til et aftalt sektorstøtteprogram for hele protokolperioden. Sektorstøtten ydes uafhængigt af det faktiske omfang af betalingerne for adgang.

Niveauet af støttemidlerne for partnerskabsaftalen til udvikling af uddannelsesområdet, som beskrevet i afsnit 1.2, er opdelt i et fast beløb pr. år og en del, der afhænger af, om flere delmål er opfyldt. Indtil nu har 80 pct.af midlerne været et fast beløb pr. år og 20 pct. af midlerne været afhængig af, om delmålene har været opfyldt.

Tabel 4 viser udvikling i den faktisk samlede betaling pr. år fra fiskeriaftalen og partnerskabsaftalen i perioden 2016-2020 samt den forventede betaling i perioden 2021-2024.

Tabel 4: Udvikling i de samlede årlige betalinger for aftalerne med EU, 2016-2021 og forventede fra 2021.

|  |  |  |  |  |  |  |
| --- | --- | --- | --- | --- | --- | --- |
|   |   |   |   |   |   |   |
| Mio.kr. | 2016 | 2017 | 2018 | 2019 | 2020 | 2021 - forventet |
| Fiskeriaftalen | 118,2 | 125,8 | 127,6 | 124,5 | 129,6 | 140,5 |
|  *Adgangsbetaling + licensbetaling* | *96,4* | *103,9* | *105,9* | *102,6* | *107,8* | *118,7* |
|  *Sektorstøtte* | *21,8* | *21,9* | *21,8* | *21,9* | *21,8* | *21,8* |
| Partnerskabsaftalen | 216,2 | 222,7 | 226,5 | 217,4 | 245,7 | 243,0 |
| **I alt** | **334,4** | **348,5** | **354,1** | **341,9** | **375,3** | **383,5** |

Kilde: Departementet for Finanser.

Det fremgår af tabel 4, at Grønland får store indtægter hvert år fra fiskeriaftalen og den tilknyttede partnerskabsaftale. Hertil kommer værdien af toldfriheden for grønlandske fiskeprodukter til EU, som beskrives i afsnit 1.4. Forudsættes i et regnestykke, at den grønlandske flåde fiskede de mængder, der tildeles EU i 2021 med den antagelse, at alle kvoterne bliver fuldt udnyttet, undtagen at udnyttelsen på rejekvoten i Øst, som sættes til 40 pct., samt at det antages, at kvoten for skolæst og bifangst ikke fiskes, kan der foretages en sammenligning af aftalen over for, at Grønland selv fisker kvoterne.

Under disse forudsætninger og ved anvendelse af de sidste kendte priser fra 2020 forventes eget fiskeri af kvoterne at kunne bidrag med offentlige indtægter i form af afgifter og skatter på mellem 150-180 mio.kr., afhængigt om der bruges priser i 2019 eller reducerede priser efter Covid i 2020.

**1.4 Toldfri adgang for grønlandske fiskeprodukter til EU**

Ud over betalinger fra fiskeriaftalen og partnerskabsaftalen sikrer fiskeriaftalen Grønland toldfri adgang til EU for grønlandske fiskeprodukter. EU har mulighed for at pålægge varer, der har oprindelse i Grønland, og som er omfattet af den fælles markedsordning, told og afgifter, såfremt der ikke foreligger en tilfredsstillende fiskeriaftale. I protokollen om den særlige ordning for Grønland er det et krav, at EU får tilfredsstillende adgangsmuligheder til de grønlandske fiskerizoner. Der er i protokollen ikke oplyst nærmere kriterier for hvad ”tilfredsstillende adgangsmuligheder” indebærer, og det kommer derfor an på en konkret vurdering. Formelt set kan EU pålægge Grønland told og afgifter, hvis der ikke er en fiskeriaftale.

Værdien af toldfriheden er blevet reduceret ved Brexit, efter at Storbritannien forlod EU 31. december 2020. Grønland har således en betydelig eksport af fiskeprodukter til Storbritannien, og toldfriheden hertil er ikke længere sikret med en ny fiskeriaftale med EU. Værdien af toldfriheden til EU og de resterende 27 medlemslande vurderes i den nye aftaleperiode at være, eksklusiv UK, over 100 mio.kr. pr. år.

**2. Bilaterale fiskeriaftaler med Rusland, Norge og Færøerne**

Grønland har haft bilaterale fiskeriaftaler med Norge og Rusland siden 1992 og Færøerne siden 1997. Disse fiskeriaftaler fastsætter rammerne for samarbejdet mellem Grønland og de bilaterale partnere. Den protokol, der hvert år forhandles, fastsætter de kvoter, som landene får adgang til at fiske i hinandens farvande i det følgende år. Herudover indeholder protokollerne bestemmelser om forskningssamarbejde, kontrolspørgsmål og lovgivning m.m.

Fiskeriaftalerne med Færøerne, Norge og Rusland er såkaldte kvotebytteaftaler, hvor parterne udveksler fiskerimuligheder. I aftalerne sikres Grønland kvoter for hovedsageligt torsk i andre landes farvande mod afgivelse af hovedsageligt havgående hellefiskekvoter i grønlandske farvande.

Kvoterne i aftalerne er fastsat i overensstemmelse med bytteforholdet i forhold til de gældende fiskepriser. F.eks. hvis prisen på hellefisk er 30 kr. pr. kg og 15 kr. pr. kg torsk, bytter Grønland 1 kg hellefisk med 2 kg torsk. Det vil sige, at mængden af de forskellige arter landene bytter med, skal have nogenlunde samme værdi målt i omsætning. Fordi priserne ikke er en fast størrelse, kan salgsværdien af kvoterne i aftalerne svinge til fordel til den ene aftalepart i et år og til den anden i et andet år. Men over tid har salgsværdien af kvotebytte i aftalerne været nogenlunde lige meget for begge parter.

Selvom salgsværdien af kvoter, Grønland har modtaget fra de andre lande, svarer til den salgsværdi af kvoter Grønland afgiver til andre lande, har aftalerne bidraget til, at Selvstyret er gået glip af indtægter fra ressourceafgifter. Dette er tilfældet, fordi det har ikke været taget hensyn til det mistede afgiftsprovenu i bytteforholdet af kvoterne, kun salgsværdien. I 2013 blev der for første gang indført afgifter på det havgående hellefiskefiskeri. De kvoter, der er tildelt Rusland og Norge på hellefisk, er fritaget for ressourceafgifter. Kvoter for de arter Grønland modtog i perioden 2013-2016 var ikke afgiftspligtige. Dette betød, at Grønland gik glip af et afgiftsprovenu fra hellefiskeafgifter ved at indgå disse aftaler.

I 2017 blev der indført ressourceafgifter på torsk, kuller, sej, sild og blåhvilling, uanset om de arter fiskes i grønlandsk fiskerizone eller i udlandet. Dette gjorde, at Grønland fik afgiftsprovenu fra grønlandske fartøjers fiskeri på kvoterne i andre lande. I 2018 blev der indført nyt ressourceafgiftssystem for fiskeriet i Grønland. I det nye system steg afgifterne på havgående fiskeri efter hellefisk betydeligt. Afgiften på torsk, kuller og sej, som er de primære arter, Grønland får kvoter for i de andre landes farvand, var ikke ligeså høj. Det har betydet, at det Grønland vil kunne øge sit afgiftsprovenu ved at fiske de hellefiskekvoter, der tildeles Rusland og Norge selv, fremfor at bytte dem med torsk, kuller og sej.

Samlet set forventes de bilaterale kvotebytteaftaler derfor at øge provenuet til det offentlige fra skatter og afgifter med ca. 0,7 mio.kr. i 2021. Dette forventes dog ikke på sigt, hvorfor det forventes, at offentlige indtægter ved at forsætte med aftalerne vil blive mindre, end hvis aftalerne bliver opsagt.

Om der forsat skal indgås kvotebytteaftaler med Rusland, Norge og Færøerne er der argumenter for og imod. Historisk har aftalerne gjort det muligt for Grønland at foretage en bedre planlægning af sit helårsfiskeri og medvirker til at tilsikre en opretholdelse af fiskerikompetencen og -aktiviteter inden for torskefiskeriet. Det argument vægter mindre i dag, fordi Grønland årligt fastsætter en større havgående torskekvote.

En del af forklaringen for at fiskerierhvervet i Grønland ønsker at fastholde aftalerne, kan også være de svære vejrforhold i Østgrønland på det tidspunkt de grønlandske fartøjer forventes at fiske egne kvoter, hvis de blev hjemtaget.

Investeringer i nye havgående grønlandske produktionstrawlere har dog gjort flåden bedre rustet til at fiske på egne kvoter i Østgrønland i dårligt vejr. Det kan derfor begrunde, at den grønlandske flåde hellere selv med fordel vil kunne fiske kvoterne.

Den aftale, som forsat er den meste klare gevinst at indgå, er aftalen med Færøerne. Den bidrager til, at de to rene pelagiske grønlandske fartøjer kan fiske på helårsbasis.

Der er dog en modstand fra erhvervet ved at opsige særligt aftalerne med Rusland og Norge. En forklaring på det kan være, at hvis aftalerne opsiges, kan de selskaber, som i årrække har været tildelt kvoterne i Barentshavet, ikke være sikker at på, at det vil være dem, som får de kvoter, som tilbagetages, hvis aftalerne bliver opsagt.

Det er vigtigt at understrege, at aftalerne ikke isoleret set kan opgøres i salgsværdier og potentielt afgiftsprovenu. Aftalerne kan for eksempel være medvirkende til at sikre et mere omfattende salgsnetværk og bedre adgang for fiskerierhvervet til eksportmarkeder, f.eks. i Rusland.

**2.1 Bilateral fiskeriaftale med Rusland**

Grønland indgik en fiskeriaftale med Rusland første gang den 7. marts 1992. Aftalen har været fornyet hvert år siden, senest i december 2020 for kvoteåret 2021. Aftalen danner grundlag for det grønlandske fiskeri i russisk farvand (Barentshavet) og for det russiske fiskeri i grønlandsk farvand. Da fiskebestandene i Barentshavet er spredt på tværs af de russiske og norske fiskerigrænser, er der tale om en fælles norsk-russisk forvaltning af fiskeriet.

I 2021-aftalen med Rusland får Grønland tildelt kvoter på torsk, kuller og rejer, og til gengæld får Rusland tildelt kvoter på hellefisk og rødfisk i Grønland.

Den grønlandske flåde har igennem årene fuldt udnyttet kvoten på torsk, som de har været tildelt fra Rusland i Barentshavet. Kun i enkelte år har udnyttelsesgraden på den samlede torskekvote fra Rusland og Norge ligget lidt under 100 pct. Det har været forskelligt fra år til år, hvor meget kvoten for kuller i Barentshavet har været udnyttet. Det skyldes, at kuller er bifangst i torskefiskeriet, hvorfor fartøjerne ikke fisker direkte på arten.

Tabel 2.1: Kvotemængder tildelt Grønland i Rusland og Rusland i Grønland, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Land** | **Art, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Grønland i Rusland** | Torsk | 4.450 | 5.000 | 5.300 | 5.900 | 5.325 | 5.100 | 5.100 | 5.050 | 4.450 | 4.166 | 4.166 | 4.241 |
| Kuller | 1.350 | 1.500 | 1.500 | 530 | 500 | 500 | 500 | 500 | 550 | 603 | 430 | 329 |
| Rejer | 0 | 0 | 0 | 0 | 0 | 500 | 500 | 500 | 500 | 500 | 500 | 500 |
| **Rusland i Grønland** | Rødfisk bund - Øst | 0 | 0 | 0 | 0 | 0 | 0 | 500 | 500 | 450 | 300 | 300 | 300 |
| Pelagisk rødfisk - Øst | 2.600 | 3.350 | 1.200 | 1.100 | 700 | 700 | 0 | 0 | 0 | 0 | 0 | 0 |
| Hellefisk - Øst | 1.375 | 1.375 | 1.375 | 1.375 | 600 | 600 | 600 | 600 | 400 | 400 | 325 | 550 |
| Hellefisk - Syd-Vest | 1.075 | 1.225 | 1.225 | 1.225 | 1.225 | 1.225 | 1.225 | 1.225 | 1.125 | 1.125 | 1.125 | 900 |
| Hellefisk - Nord-Vest | 650 | 650 | 550 | 550 | 550 | 550 | 550 | 550 | 550 | 550 | 550 | 550 |

Kilde: APN.

**2.2 Bilateral fiskeriaftale med Norge**

Grønland indgik en fiskeriaftale med Norge første gang den 9. juni 1992. Aftalen har været fornyet hvert år siden, senest i december 2020 for kvoteåret 2021. Aftalen danner grundlag for det grønlandske fiskeri i norsk farvand (Barentshavet) og det norske fiskeri i grønlandsk farvand. Da fiskebestandene i Barentshavet er spredt på tværs af de norske og russiske fiskerigrænser, er der tale om en fælles norsk-russisk forvaltning af fiskeriet.

I 2021 aftalen med Norge får Grønland tildelt kvoter på torsk, kuller og sej, og til gengæld får Norge tildelt kvoter på hellefisk, helleflynder, torsk, rødfisk, brosme og skolæst i Grønland.

Tabel 2.2: Kvotemængder tildelt Grønland i Norge og Norge i Grønland, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Land** | **Art, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Grønland i Norge** | Torsk i Barentshavet | 2.150 | 2.150 | 3.200 | 3.500 | 3.500 | 3.500 | 3.500 | 3.700 | 4.000 | 4.000 | 4.000 | 4.000 |
| Kuller i Barentshavet | 630 | 630 | 1.050 | 1.050 | 900 | 900 | 900 | 900 | 900 | 900 | 900 | 900 |
| Sej i Barentshavet | 1.000 | 1.000 | 1.000 | 1.000 | 700 | 700 | 700 | 500 | 500 | 500 | 450 | 450 |
| Bifangst Nord for 62oN | 260 | 260 | 260 | 260 | 260 | 260 | 260 | 300 | 300 | 300 | 250 | 250 |
| **Norge i Grønland** | Hellefisk - Vest | 900 | 900 | 900 | 900 | 900 | 900 | 900 | 900 | 900 | 900 | 900 | 900 |
| Hellefisk - Øst | 275 | 275 | 275 | 275 | 275 | 500 | 400 | 400 | 400 | 400 | 275 | 275 |
| Pelagisk rødfisk - Øst | 300 | 300 | 1.500 | 1.800 | 750 | 0 | 0 | 0 | 0 | 0 | 0 | 0 |
| Helleflynder - Øst | 235 | 235 | 160 | 160 | 160 | 160 | 100 | 10 | 10 | 10 | 30 | 30 |
| Torsk - Vest/Øst | 750 | 750 | 750 | 750 | 1.200 | 1.200 | 1.200 | 1.200 | 1.200 | 1.200 | 1.350 | 1.350 |
| Bundlevende rødfisk - Øst | 100 | 400 | 400 | 400 | 600 | 800 | 800 | 800 | 1.000 | 1.000 | 1.000 | 1.000 |
| Brosme - Øst | - | - | - | - | - | - | 200 | 340 | 340 | 340 | 340 | 340 |
| Skolæst - Øst | - | - | - | - | - | - | - | - | 100 | 100 | 100 | 100 |
| Bifangst | 150 | 150 | 150 | 150 | 150 | 150 | 150 | 150 | 150 | 150 | 150 | 150 |

Kilde: APN.

Den grønlandske flåde har igennem årene fuldt udnyttet kvoten på torsk, som de har været tildelt fra Norge i Barentshavet. Kun i enkelte år har udnyttelsesgraden på den samlede torskekvote fra Rusland og Norge ligget lidt under 100 pct. Det har været forskelligt fra år til år, hvor meget kvoten for kuller og sej i Barentshavet har været udnyttet. Det skyldes, at de arter er bifangster i torskefiskeri, hvorfor fartøjerne ikke fisker direkte på arterne.

**2.3 Bilateral fiskeriaftale med Færøerne**

Den 27. maj 1997 indgik Grønland bilateral fiskeriaftale med Færøerne. Aftalen har været fornyet hvert år siden, senest i december 2020 for kvoteåret 2021. Der er ikke tale om store mængder af fisk, og aftalen består primært af, at Grønland tildeles kvote af sild og blåhvilling i færøsk farvand. Og Færøerne tildeles kvote af hellefisk og torsk i Grønland. Aftalen medfører også, at Grønland får adgang til at fiske sin internationale (NEAFC) blåhvillingkvote i færøsk farvand. Aftalen er vigtig for Grønland i bestræbelserne på at udvikle det pelagiske fiskeri samt at foretage en bedre planlægning af det pelagisk fiskeri over hele året.

I 2021-aftalen med Færøerne får Grønland tildelt kvoter på sild og blåhvilling, og til gengæld får Færøerne tildelt kvoter på hellefisk, torsk og brosme i Grønland.

Den grønlandske pelagiske flåde har igennem årene stort set udnyttet kvoten på sild og blåhvilling, som de har været tildelt fra Færøerne.

Tabel 2.3: Kvotemængder tildelt Grønland på Færøerne og Færøerne i Grønland, 2010-2021.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Land** | **Art, tons** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** | **2020** | **2021** |
| **Færøerne i Grønland** | Hellefisk NV | 125 | 100 | 100 | 100 | 100 | 100 | 100 | 100 | 100 | 100 | 100 | 100 |
| Torsk, Øst | 275 | 255 | 255 | 255 | 355 | 355 | 825 | 1.225 | 1.425 | 1.325 | 1.500 | 2.500 |
| Hellefisk, Øst | 275 | 275 | 275 | 275 | 275 | 275 | 275 | 325 | 325 | 325 | 225 | 225 |
| Rejer, forsøg Øst | 100 | 100 | 100 | 100 | 100 | - | - | - | - | - | - | - |
| Brosme, øst | 0 | 0 | 0 | 0 | 0 | 0 | 475 | 475 | 475 | 475 | 475 | 475 |
| Bundfisk, forsøg | 60 f.d. | 60 f.d. | 60 f.d. | 60 f.d. | 60 f.d. | - | - | - | - | - | - | Adgang |
| **Grønland i Færøerne** | Atlanto-skandisk sild | 3.000 | 3.000 | 2.350 | 2.050 | 2.100 | 2.100 | 2.500 | 2.500 | 2.500 | 3.200 | 3.200 | 6.500 |
| Blåhvilling | 0 | 0 | 0 | 0 | 0 | 0 | 8.000 | 13.000 | 16.000 | 13.500 | 13.500 | 14.700 |
| Zoneadgang,blåhvilling | 2.000 | 217 | 2.000 | 2.000 | 5.000 | 5.500 | - | - | - | - | - | 5.032 |

Kilde: APN.

Note: Vedrørende bundfisk, forsøg betyder f.d. fiskedage. Zoneadgang blåhvilling betyder at Grønland får lov til at fiske sin kvote for blåhvilling i international zone (NEAFC), inden for den færøske fiskerizone.